CELEX: 62020TN0121
Language: mt
Date: 2020-02-21 00:00:00
Title: Kawża T-121/20: Rikors ippreżentat fil-21 ta’ Frar 2020 – IP vs Il-Kummissjoni

20.4.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 129/21
            
         
      Rikors ippreżentat fil-21 ta’ Frar 2020 – IP vs Il-Kummissjoni
      (Kawża T-121/20)
      (2020/C 129/27)
      Lingwa tal-kawża: il-Franċiż
      
         Partijiet
      
      
         Rikorrent: IP (rappreżentanti: L. Levi u S. Rodrigues, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara dan ir-rikors ammissibbli u fondat;
               
            konsegwentement,
      
                  —
               
               
                  tannulla d-deċiżjonijiet ikkontestati;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu kontra d-deċiżjoni tal-Kummissjoni tal-21 ta’ Awwissu 2019 li timponi fuqu s-sanzjoni dixxiplinari ta’ xoljiment mingħajr preavviż tal-kuntratt ta’ impjieg tiegħu, ir-rikorrent jinvoka tliet motivi.
      
                  1.
               
               
                  L-ewwel motiv ibbażat fuq ksur tal-prinċipju ta’ amministrazzjoni tajba u tal-obbligu ta’ motivazzjoni. Ir-rikorrent isostni b’mod partikolari f’dan ir-rigward li ma ġiex ittrattat b’mod ġust mill-Kummissjoni li ma osservatx l-obbligu ta’ diliġenza u d-dmir ta’ premura li hija obbligata bihom. Skont ir-rikorrent, il-Kummissjoni kellha tinforma ruħha bir-riżultati tal-proċeduri kriminali li temmew bid-deċiżjoni li ma tittiħidx azzjoni u tgħaddiha lill-Bord Dixxiplinari sabiex din tittieħed inkunsiderazzjoni minnu fid-deċiżjoni tiegħu.
               
            
                  2.
               
               
                  It-tieni motiv ibbażat fuq l-irregolarità tal-atti preparatorji tad-deċiżjoni kkontestata u fuq żbalji manifesti ta’ evalwazzjoni mwettqa mill-Kummissjoni. Ir-rikorrent iqis b’mod partikolari li l-irregolarità taż-żewġ atti preparatorji tad-deċiżjoni kkontestata twassal għall-irregolarità ta’ din tal-aħħar.
               
            
                  3.
               
               
                  It-tielet motiv ibbażat fuq il-ksur tal-Artikolu 10 tal-Anness X tar-Regolamenti tal-Persunal tal-Unjoni Ewropea, minħabba li, minn naħa, il-fatti relatati mal-fajl tar-rikorrent ma ġewx eżaminati fl-intier tagħhom u, min-naħa l-oħra, il-kriterji adottati għad-determinazzjoni tas-sanzjoni kienu s-suġġett ta’ evalwazzjoni żbaljata jew ta’ kunsiderazzjoni mhux proporzjonata.